জবাবে সম্মানিত মেয়র আইভী বলেন, নগরীবাসীর হাঁটা-চলার রাস্তা দখল করে ফুটপাতগুলো অবৈধ দখলে চলে গেছে। এসব অবৈধ ফুটপাতের দোকান থেকে পুলিশ টাকা আদায় করছে। ফুটপাতের দোকানে অবৈধভাবে বিদ্যুতের সংযোগ ব্যবহার করা হচ্ছে। এক সময় এসবের বিরুদ্ধে সোচ্চার ছিলাম। এগুলো কি শুধু মেয়রের একার দায়িত্ব? ডিসি/এসপির কোনো দায়দায়িত্ব নেই? তিনি বলেন, যানজট নিরসনে সিটি করপোরেশনের পক্ষ থেকে প্রায়ই অবৈধ রিকশা আটকের পর ধব্বংস করা হয়। কিন্তু নিম্ন মধ্যবিত্তের বিরুদ্ধে ব্যবস্থা নেওয়া হলেও নগরীতে অবৈধ বাস ও ট্রাকের যে ছড়াছড়ি সে বিষয়ে জেলা প্রশাসন ও পুলিশ প্রশাসন থেকে কোনো ব্যবস্থা নেওয়া হচ্ছে না। যানজট নিরসনে সড়কে অবৈধ দখল ও অবৈধ যানের বিরুদ্ধে ব্যবস্থা নেওয়ার দায়িত্ব পুলিশের ট্রাফিক বিভাগের উল্লেখ করে তিনি বলেন, ঢাকার মেয়রদের আইনৃশঙ্খলা বাহিনী সাপোর্ট দিচ্ছে। কিন্তু আমাদের এখানে সহযোগিতা মেলে না। নগরীতে যানজটের জন্য বঙ্গবন্ধু সড়কের নিতাইগঞ্জে অবৈধ ট্রাকস্ট্যান্ডকে দায়ী করে মেয়র বলেন, এসব ট্রাকস্ট্যান্ড থেকে পুলিশ ও বিভিন্ন শ্রমিক সংগঠনের নামে কোটি কোটি টাকা চাঁদা আদায় করা হচ্ছে। ট্রাক রাখার জন্য নগরীর পঞ্চবটিতে সিটি কর্পোরেশনের জায়গায় ট্রাক টার্মিনাল নির্মাণ করা হয়েছে। কিন্তু ট্রাক চালকেরা সেখানে যাচ্ছেন না।